上奚宣慰冰壑
作者：黎廷瑞
朝代：宋

paragraphs: 書生於世無所用，歲晚東陵瓜自種。
幾度騎馿欲出門，青松繞舍雲扃洞。
枕書高卧綠陰中，何許清風驚午夢。
始知絳節下丹霄，左驂麒麟右鸞鳳。
行行原隰廣咨詢，歷歷閭閻摩疾痛。
懸崖絕壁冰照壑，白晝青山雷欲凍。
神姦畏景那敢見，肯綮逢刀無不中。
范滂太守使令懾，楊綰入相朝野頌。
每繙圖史想斯人，常恨寥寥千載空。
水見黄河山太華，不識歐陽當自訟。
振衣扶策候轅門，秋意欣然云走送。
願調梅鼎作商霖，老我荒園日抱甕。